Največji ostrogotski vladar, kasnejši kralj ostrogotskega Italskega kraljestva Teoderik Veliki, katerega gotsko ime pomeni "vodja ljudstva", se je rodil knezu Teodemirju okoli leta 454, kmalu po bitki pri Nedavi. Otroštvo je preživel v Konstantinoplu kot diplomatski talec, kjer je bil skrbno izobražen. V zgodnjem delu njegovega življenja so se dogajali spori, spletke in vojne znotraj Bizantinskega cesarstva, v katerih je imel za tekmeca Teoderika Strabona, kneza traških Gotov in svojega daljnjega sorodnika. Teoderik Strabon je bil vodja veje Ostrogotov, ki so se v cesarstvu naselili pred panonskimi Ostrogoti.